Burgemeester terug op pos ná rassistiese uitlatingsNkosinjani Speelman. Die burgemeester van die Matjhabeng-munisipaliteit (Welkom) is terug op sy pos nadat hy vroeër tydelik deur die ANC geskors is weens rassistiese uitlatings. Nkosinjani Speelman is geskors nadat ŉ video aan die lig gekom het waarin hy na ŉ bruin gemeenskap buite Welkom as “Boesmans” verwys. Hy het ŉ groep weermaglede by ŉ polisiestasie toegespreek voor hul ontplooiing kragtens die ramptoestand en onder luide gelag van homself en die weermaglede na die inwoners van Bronville as “Boesmans” verwys. Speelman is aanvanklik vir 18 maande uit sy amp geskors, waarvan ses maande opgeskort is. Die ANC se nasionale appèlkomitee het egter bevind Speelman het berou getoon oor sy aanmerking en sy vonnis versag tot ses maande wat vir drie jaar opgeskort is. Speelman is dus terug op sy pos en sy enigste straf is ŉ derde van sy salaris vir drie maande. Dr. Annelie Lotriet, voorsitter van die DA se parlementêre koukus, het die besluit veroordeel, maar gesê teen die tyd behoort niemand seker verbaas te wees dat ANC-kaders met ’n blote skynstraf wegkom nie. “Vir niemand se sondes is die ANC so blind as vir hul eie nie. “Speelman en die res van die ANC het seker al vergeet dat woorde mag het – hulle strooi dit so maklik rond soos konfetti. Tensy Speelman ten volle verantwoordelikheid aanvaar, gaan hy maar weer in die toekoms so in die nuus beland. En waarskynlik weer net wegkom met die spreekwoordelike moord.” Die DA het vroeër ’n klag teen Speelman by die Menseregtekommissie ingedien. “Ons vertrou dat hierdie klag so gou as moontlik ondersoek sal word om geregtigheid vir die Bronville-gemeenskap te verseker.” Die VF Plus het in reaksie op die gebeure gesê die ANC stel partylede bo inwoners en dienslewering. Susan Taljaard, VF Plus-raadslid in die Matjhabeng-munisipaliteit, het gesê die ANC se nasionale appèlkomitee het weereens bewys dat die party nie daartoe verbind is om sy eie verkose lede verantwoordelik te hou vir hul optrede en uitlatings nie. “Dienslewering onder Speelman is die swakste ooit en Matjhabeng is die ANC se grootste mislukking wat dienslewering en munisipale bestuur in die Vrystaat aanbetref. Matjhabeng verdien ŉ munisipaliteit wat sy wetlike verpligtinge nakom en kwaliteit diens aan inwoners lewer.” Volgens Taljaard het die VF Plus reeds in ŉ skrywe aan die Vrystaatse LUR vir samewerkende regering, Thembeni Nxangisa, geëis dat sy departement dringend in dié munisipaliteit ingryp om dienslewering te verbeter en om toe te sien dat ŉ munisipale bestuurder aangestel word.